Markante fejl har præget Rigspolitiets indkøb af konsulentydelser i 2015 og 2016.

Udbudsreglerne har ikke været overholdt i en stor del af aftalerne, viser en ny analyse, som Rigspolitiet selv har gennemført.

I analysen indgår 240 kontrakter. Det dækker 87 procent af de indgåede aftaler i perioden 1. januar 2015 til 1. september 2016 til en samlet værdi af 273 millioner kroner.

Ifølge analysen er udbudsreglerne kun overholdt for 38 procent af de undersøgte udgifter, lyder det i rapporten.

Læs også : OVERBLIK: Vennetjenester og udbudsmangel i Rigspolitiet

- Der har været markante fejl i vores håndtering af indkøb på politiets område, siger rigspolitichef Jens Henrik Højbjerg i en pressemeddelelse.

- Som politi har vi en særlig forpligtelse til at sikre, at gældende regler overholdes. Det siger sig selv. Og som offentlig myndighed skal vi kunne redegøre for, hvordan borgernes skattepenge anvendes. Udbudsreglerne er borgernes garanti for, at ydelser leveres til rette pris og kvalitet. Nu skal vi have ryddet op.

Som en direkte konsekvens af analysen iværksætter Rigspolitiet 6 nye tiltag for at sikre overholdelse af udbudsreglerne.

Det omfatter bl.a., at Rigspolitiet beder et uafhængigt revisionsselskab gennemføre en ekstern revision af hele indkøbsområdet i politiet, så der skabes overblik over, hvor der er behov for at gennemføre udbud.

Undersøgelsen blev sat i gang, efter at BT har skrevet om sagen.